**ЗАКОН**

**О ИЗМЈЕНАМА И ДОПУНАМА ЗАКОНА**

**О СРЕДЊЕМ ОБРАЗОВАЊУ И ВАСПИТАЊУ**

Члан 1.

У Закону о средњем образовању и васпитању („Службени гласник Републике Српске“, бр. 41/18, 35/20 и 92/20), у члану 4. тачка 12) мијења се и гласи:

„12) каријерно вођење и савјетовање је подршка ученицима с циљем јачања вјештина управљања каријером и доношења одговорних одлука о професионалној будућности ученика,“.

У тачки 25) послије ријечи: „стандарда” додаје се запета и нова тачка 26) која гласи:

„26) феријална пракса је ангажман ученика с циљем примјене стечених знања, вјештина и искустава током школовања, те формирања позитивног односа према раду, као и упознавања са стварним пословним свијетом“.

Члан 2.

У члану 28. став 1. мијења се и гласи:

„(1) Влада, на приједлог Министарства, доноси Одлуку о броју, структури и просторном распореду школа у Републици (у даљем тексту: мрежа школа), најмање сваке четири године, а најкасније до краја маја у години у којој се предлаже.“

Члан 3.

У члану 29. у ставу 3. ријечи: „и налаже брисање те школе из Регистра средњих школа“ бришу се.

Послије става 6. додају се нови ст. 7. и 8. који гласе:

„(7) Уколико оснивач приватне школе не донесе одлуку о престанку рада школе у року из става 4. овог члана, министар рјешењем одлучује о престанку рада школе и налаже брисање те школе из Регистра средњих школа.

(8) Рјешење из става 7. овог члана је коначно и против тог рјешења није дозвољена жалба, али се може покренути управни спор пред надлежним судом.“

Досадашњи ст. 7, 8, 9. и 10. постају ст. 9, 10, 11. и 12.

Члан 4.

У члану 31. у ставу 1. послије тачке 5) додаје се нова тачка 6) која гласи:

„6) вјерска школа у четворогодишњем трајању,“.

Досадашње т. 6. и 7. постају т. 7. и 8.

Послије става 3. додају се нови ст. 4. и 5. који гласе:

„(4) Школа може бити основана као Средња школа унутрашњих послова, у саставу Министарства унутрашњих послова (у даљем тексту: МУП), као стручна техничка школа у двогодишњем или у четворогодишњем трајању.

(5) Рад Средње школе унутрашњих послова организује се у складу са прописима којима се уређује област полиције и унутрашњих послова.“

Досадашњи ст. 4, 5. и 6. постају ст. 6, 7. и 8.

Послије досадашњег става 6. који је постао став 8. додаје се нови став 9. који гласи:

„(9) Правилник о Наставном плану и програму за Средњу школу унутрашњих послова, на приједлог РПЗ-а, доноси министар уз сагласност министра унутрашњих послова.”

Члан 5.

У члану 32. послије става 7. додаје се нови став 8. који гласи:

„(8) Наставничко вијеће, на приједлог стручних актива наставника, може да утврди до 20% наставних програма за гимназије, у оквиру постојећих тема у наставном плану и програму с циљем развоја општих ученичких компетенција, на основу мишљења РПЗ-а и уз сагласност министра.“

Члан 6.

У члану 35. у ставу 1. ријечи: „а лице које није завршило основну музичку школу,“ бришу се.

Став 3. мијења се и гласи:

„(3) Министар доноси Правилник о начину организације рада, нормативима и стандардима за финансирање средњих умјетничких, музичких, балетских и ликовних школа.“

Члан 7.

У члану 37. став 4. мијења се и гласи:

„(4) У вјерској школи у четворогодишњем или петогодишњем трајању остварује се одговарајући општеобразовни програм и посебан програм за образовање вјерских службеника, чијим завршавањем ученик стиче средњу спрему којом се омогућава запошљавање и наставак образовања на високошколским установама.“

У ставу 5. ријечи: „посебним образовним потребама“ замјењују се ријечима: „сметњама у развоју“.

Члан 8.

У члану 39. став 1. мијења се и гласи:

„(1) У стручној техничкој школи у четворогодишњем трајању и стручној школи у трогодишњем трајању наставни планови и програми за стручне предмете подразумијевају примјену модуларне методологије која омогућава брзо реаговање на промјене у друштву и технологији.“

Став 5. мијења се и гласи:

„(5) Наставничко вијеће, на приједлог стручних актива наставника или послодаваца, може да утврди до 30% наставних програма за стручне предмете, у оквиру постојећих тема у наставном плану и програму, у складу са потребама тржишта рада јединице локалне самоуправе, на основу мишљења РПЗ-а и уз сагласност министра.“

Члан 9.

У члану 43. у ставу 3. послије ријечи: „Привредна комора“ додају се ријечи: „Унија послодаваца и Занатско-предузетничка комора,“.

Члан 10.

Члан 44. мијења се и гласи:

„(1) Практична настава у средњим стручним и стручним техничким школама организује се ради примјене стечених знања и стицањa и развијањa нових вјештина кроз практични рад.

(2) Практична настава изводи се у складу са наставним плановима и програмима у објектима школе (у кабинетима практичне наставе, школским радионицама, те другим објектима опремљеним за наставу у складу са одговарајућим нормативима) и у објектима ван школе код послодавца.

(3) Практична настава из става 2. овог члана може се реализовати код послодавца најмање у обиму од 25% од укупног обима часова практичне наставе.

(4) Практична настава код послодавца изводи се под стручним надзором школе и послодавца, који имају одговарајућу опрему, средства и друге услове у складу са наставним планом и програмом.

(5) За ученика са сметњама у развоју у оквиру практичне наставе обезбјеђује се прилагођавање радног мјеста у односу на његове могућности и врсту сметње.“

Члан 11.

Члан 45. мијења се и гласи:

„(1) У средњим стручним и стручним техничким школама настава се може изводити и у дуалном систему образовања, у складу са наставним плановима и програмима одређене струке и занимања.

(2) Практична настава у дуалном систему образовања одвија се у цијелости код послодавца, уз обезбијеђену накнаду и менторство.

(3) Извођење дуалног система образовања и практичне наставе код послодаваца заснива се на сљедећим принципима:

1) партнерство школе и послодавца – сарадња, али и јасна подјела обавеза и одговорности у обезбјеђивању квалитетне практичне наставе,

2) успостављање социјалног партнерства на локалном нивоу – укљученост свих заинтересованих страна у процес планирања, реализације и праћења ефеката дуалног образовања и практичне наставе код послодавца,

3) професионалност – успостављање формално-правног односа између ученика, послодавца и школе у процесу образовања,

4) етичност – поштовање личности и достојанства ученика и остваривање циљева образовања,

5) осигурање квалитета – координација и успостављање стандарда на свим нивоима и праћење ефикасности дуалног система образовања и практичне наставе код послодавца,

6) каријерно вођење и запошљивост – развој вјештина управљања каријером и обезбјеђивање већих шанси за запошљавање,

7) доступност – једнаки услови за све за квалитетан приступ дуалном систему образовања и практичној настави код послодавца,

8) релевантност – усклађеност с потребама послодаваца и тржишта рада,

9) проходност – приступ различитим подручјима рада у оквиру истог нивоа образовања и ка вишим нивоима образовања,

10) цјеложивотно учење – омогућавање образовања и развоја током цијелог живота у свим областима живота и рада,

11) право избора – слобода избора занимања,

12) једнаке могућности – обезбјеђивање једнаких услова за стицање образовања, без дискриминације.

(4) Министарство, РПЗ, Привредна комора, Унија послодаваца и Занатско-предузетничка комора успостављају институционално партнерство и сарадњу с циљем спровођења дуалног система образовања и практичне наставе код послодавца.

(5) Облици, поступци, услови, период трајања и права и обавезе ученика и послодавца за извођење дуалног система образовања и практичне наставе код послодавца регулише се уговорима о дуалном систему образовања и о обављању практичне наставе код послодавца.

(6) Уговори из става 5. овог члана су:

1) уговор између школе и послодавца,

2) уговор између послодавца, родитеља ученика и школе.

(7) Школа води евиденцију о закљученим уговорима из става 5. овог члана.

(8) Провјеру испуњености услова за обављање практичне наставе код послодавца врши Привредна комора.

(9) Услове и начин провјере испуњености услова прописује Привредна комора.

(10) Регистар уговора о дуалном систему образовања и о обављању практичне наставе код послодавца води Привредна комора.

(11) Послодавац је дужан да Привредној комори достави уговор о дуалном систему образовања и о обављању практичне наставе код послодавца, у року од осам дана од дана закључивања уговора, ради уписа у регистар уговора.

(12) Ученик који обавља практичну наставу код послодавца или дио практичне наставе код послодавца има ментора, којег је послодавац одредио да реализује практичну наставу.

(13) Ментор је лице које је у радном односу код послодавца и има положен испит за ментора, који се полаже у Привредној комори.

(14) Обуку ментора спроводи Привредна комора по програмима које прописује РПЗ уз сагласност министра.“

Члан 12.

Члан 46. мијења се и гласи:

„(1) Послодавац је дужан да обезбиједи услове ученику да редовно похађа практичну наставу и испуњава обавезе у складу са наставним планом и програмом.

(2) Ученик је дужан да редовно похађа практичну наставу и испуњава обавезе у складу са наставним планом и програмом.

(3) Школа и послодавац дужни су да обуче ученика основним мјерама заштите на раду при извођењу практичне наставе.

(4) Заштиту на раду из става 3. овог члана обезбјеђују школа и послодавац.

(5) Министар доноси Правилник о начину образовања ученика у дуалном систему образовања и практичној настави код послодавца.“

Члан 13.

Послије члана 46. додаје се нови члан 46а. који гласи:

„Члан 46а.

1. Школа може да организује феријалну праксу која се изводи након завршетка наставне године, код послодавца (у привредним друштвима, установама и код самосталних предузетника), на школским пољопривредним економијама, у школским ресторанима и у оквиру осталих проширених дјелатности школе под условом да имају обезбијеђену одговарајућу опрему, средства и друге услове, уз могућност накнаде.
2. Феријална пракса из става 1. овог члана се организује под стручним надзором школе и послодавца, с циљем проширивања и примјене знања, вјештина, искустава и ставова стечених на практичној настави, те формирања односа према раду, као и упознавања са стварним пословним свијетом.
3. Услови, начин организације, права и обавезе уговорних страна, износ накнаде и обавезе по основу осигурања за извођење феријалне праксе утврђују се уговором између школе, родитеља ученика и послодавца.
4. Уговор из става 3. овог члана обавезно садржи одредбе о заштити на раду ученика током обављања феријалне праксе.
5. Министар доноси Правилник о извођењу феријалне праксе.“

Члан 14.

У члану 47. у ставу 1. послије ријечи: „синдиката“ додаје се запета и ријечи: „јединица локалне самоуправе“.

У ставу 3. ријеч: „седам“ замјењује се ријечју: „девет“.

У ставу 3. послије тачке 3) додаје се нова тачка 4) која гласи:

„4) два члана која предлаже Савез општина и градова, од којих је један члан из реда изразито неразвијених или неразвијених јединица локалне самоуправе, а други члан из реда средње развијених или развијених јединица локалне самоуправе.“

Послије става 5. додаје се нови став 6. који гласи:

„(6) Вијеће се именује на период од четири године.“

Члан 15.

Члан 50. мијења се и гласи:

„(1) У школи се ученицима омогућавају ваннаставне активности које се заснивају на добровољном изјашњавању ученика, у складу са могућностима и потребама школе, с циљем развијања њихових креативних потенцијала, стицања знања, вјештина и способности којима ће се користити у животу.

(2) Ваннаставне активности су: излети, екскурзије, стручне посјете, друштвено-користан рад, спортске и друге активности које доприносе развоју ученика, које су предвиђене годишњим програмом рада школе.

(3) Излет је једнодневни или полудневни заједнички одлазак ученика у пратњи наставника, изван просторија школе, који организује и реализује школа самостално или у сарадњи са туристичком агенцијом ради рекреације или испуњавања наставних садржаја у природном окружењу и која је као таква унапријед припремљена комбинација двију или више туристичких услуга у трајању краћем од 24 сата.

(4) Екскурзија представља облик образовно-васпитног рада који се остварује кроз вишедневнo путовањe и боравак ученика у пратњи наставника, који организује и реализује школа у сарадњи са туристичком агенцијом и која као таква обавезно укључује туристички пакет-аранжман који обухвата комбинацију од најмање двије појединачне услуге које се састоје од услуге превоза, смјештаја или других туристичких и угоститељских услуга, које чине једну цјелину, а пружају се у времену дужем од 24 сата.

(5) Стручне посјете су једнодневно или вишедневно путовањe и боравак ученика, у пратњи наставника, на унапријед одређеној дестинацији ради посјете образовним, привредним и другим субјектима, које организује и реализује школа самостално или у сарадњи са туристичком агенцијом и као таква обавезно укључује посебне облике образовно-васпитног рада ученика и наставника изван сједишта школе, ради остваривања појединих дијелова наставног плана и програма.

(6) Друштвено-користан рад у заједници представља посебан облик образовно-васпитног рада, планиран годишњим програмом рада школе, који подразумијева укључивање ученика и наставника у хуманитарни рад и активности, усмјерене ка јачању свијести и позитивног односа ученика према природном и друштвеном амбијенту у којем живи.

(7) У случају организације групних школских путовања, као што су екскурзије, излети, стручне посјете, школа је обавезна да закључи уговор са туристичком агенцијом која посједује лиценцу Министарства трговине и туризма за обављање послова туристичке агенције.

(8) Облик и садржај уговора о организовању екскурзије прописује се правилником који доноси министар трговине и туризма, у складу са законом којим се уређује област туризма.

(9) За организовање екскурзија потребна је сагласност РПЗ-а.

(10) За организовање стручних посјета потребна је сагласност Министарства.

(11) Ваннаставне активности могу се финансирати: средствима родитеља, средствима школе, донацијама, из других извора.

(12) Министар доноси Правилник о условима и начину извођења екскурзија, стручних посјета, излета и других ваннаставних активности.“

Члан 16.

У члану 57. додаје се нови став 7. који гласи:

„(7) Министар на приједлог РПЗ-а доноси Упутство о организовању наставе на даљину.“

Члан 17.

У члану 59. послије става 3. додаје се нови став 4. који гласи:

„(4) Употребу уџбеника из стручних предмета за школу унутрашњих послова одобрава министар унутрашњих послова.“

У досадашњем ставу 6. који постаје став 7. број: „5” замјењује се бројем: „6”.

У досадашњем ставу 7. који постаје став 8. број: „6” замјењује се бројем: „7”.

Досадашњи ст. од 4. до 12. постају ст. од 5. до 13.

Члан 18.

Послије члана 61. додаје се нови члан 61а. који гласи:

„Члан 61а.

(1) Школа подстиче и прати каријерни развој ученика, с циљем проходности кроз образовне нивое, чиме се омогућава примјена концепта цјеложивотног учења и лакша покретљивост радне снаге.

(2) Школа формира Тим за каријерно вођење и савјетовање (у даљем тексту: Тим), с циљем јачања вјештина управљања каријером и доношења одговорних одлука о професионалној будућности ученика.

(3) Тим чине представници запослених у школи и, по потреби, представник јединице локалне самоуправе, високошколских установа, послодаваца и струковних удружења.

(4) Састанцима могу да присуствују и представници родитеља и ученика.

(5) Тим сарађује са основним школама у процесу планирања уписа ученика у школу, као и са високошколским установама и пословном заједницом.

(6) Министар доноси Упутство о начину рада, активностима и саставу Тима за каријерно вођење и савјетовање у средњој школи.”

Члан 19.

У члану 62. став 6. мијења се и гласи:

„(6) Упис ученика може се вршити и електронски, путем јединственог информационог система Министарства.“

Члан 20.

У члану 66. послије става 1. додаје се нови став 2. који гласи:

„(2) Упис ученика у Средњу школу унутрашњих послова врши се на основу јавног конкурса које расписује МУП, у складу са законом којим се уређује област полиције и унутрашњих послова.“

Досадашњи ст. 2. и 3. постају ст. 3. и 4.

Члан 21.

У члану 79. у ставу 1. послије ријечи: „школа формира и води“ додају се ријечи: „образовно-васпитни“.

Послије става 4. додаје се нови став 5. који гласи:

„(5) Изузетно, школа ће омогућити полагање матурског, односно завршног испита на основу писменог захтјева ученика из става 4. овог члана.“

Члан 22.

У члану 85. став 2. брише се.

Досадашњи ст. 3. и 4. постају ст. 2. и 3.

Члан 23.

У члану 88. у ставу 4. ријечи: „посебним потребама“ замјењују се ријечима: „сметњама у развоју“.

У ставу 8. ријечи: „посебним потребама“ замјењују се ријечима: „сметњама у развоју“.

Члан 24.

У члану 89. у ставу 1. ријечи: „посебним потребама“ замјењују се ријечима: „сметњама у развоју“.

У ставу 2. ријечи: „посебним потребама“ замјењују се ријечима: „сметњама у развоју“.

Члан 25.

Послије члана 94. додаје се нови члан 94а. који гласи:

„Члан 94а.

(1) Школа из члана 94. став 1. овог закона може да буде ресурсни центар за инклузивно васпитање и образовање.

(2) Ресурсни центар за инклузивно васпитање и образовање обавља сљедеће послове:

1) савјетодавни рад са родитељима и наставницима,

2) извођење обавезних индивидуалних и групних ваннаставних активности за ученике у инклузивном васпитању и образовању,

3) индивидуални дeфeктoлoшки рaд,

4) адаптација образовних материјала за ученике са сметњама у развоју,

5) размјена информација, идентификација потенцијала и склоности дјетета са циљем преласка на сљедећи ниво образовања,

6) други послови који су у интересу побољшања положаја ученика са сметњама у развоју.

(3) Министар рјешењем даје сагласност на организовање рада ресурсног центра за инклузивно васпитање и образовање у оквиру школе из става 1. овог члана.

(4) Школа из става 1. овог члана својим актом о организацији и систематизацији прописује организацију послова из става 2. овог члана.“

Члан 26.

У члану 102. став 4. мијења се и гласи:

„(4) Рад у школи не може обављати лице које је правоснажном пресудом осуђивано или ако је против њега покренут кривични поступак за кривична дјела учињена против службене дужности, против полног интегритета, сексуалног злостављања и искориштавања дјетета, фалсификовање јавне исправе, недозвољена производња и промет опојних дрога, омогућавање уживања опојних дрога, нити лице које се води у Регистру лица правоснажно осуђених за кривична дјела сексуалне злоупотребе и искориштавања дјеце.“

Члан 27.

Послије члана 102. додају се нови чл. 102а. и 102б. који гласе:

„Члан 102а.

(1) Подручја рада наставника су:

1. планирање и програмирање,
2. учење и поучавање,
3. праћење и вредновање,
4. креирање окружења за учење,
5. сарадња с породицом и заједницом,
6. професионални развој,
7. учешће у раду и развоју школе и образовног система.

(2) Опис послова наставника из подручја рада из става 1. овог члана прописан је стандардима рада у средњој школи и општим актом школе.

Члан 102б.

(1) Подручја рада педагога су:

1) планирање, програмирање и припремање за рад,

2) праћење, вредновање и унапређење образовно-васпитног рада,

3) рад са ученицима,

4) рад са наставницима,

5) партнерство са породицом и заједницом,

6) професионални развој,

7) рад са стручним органима и тимовима на нивоу школе и ван ње.

(2) Подручја рада психолога су:

1) рад са ученицима,

2) рад са родитељима,

3) рад са наставницима,

4) планирање, програмирање, документовање и аналитичко-истраживачки рад,

5) професионални развој и вредновање квалитета рада школе,

6) рад у стручним органима, тимовима и сарадња са друштвеном средином.

(3) Подручја рада координатора практичне наставе су:

1) планирање, припремање и организовање практичне наставе код послодаваца,

2) сарадња са послодавцима и менторима практичне наставе код послодаваца,

3) сарадња са директором и стручним сарадницима школе,

4) сарадња са наставницима практичне наставе и рад у школским стручним органима и тимовима,

5) рад са ученицима и стварање услова за развој, учење и инклузивну климу, сарадња са породицом,

6) праћење, документовање и активности усмјерене на осигурање квалитета практичне наставе,

7) стручно усавршавање и професионални развој.

(4) Подручја рада социјалног радника су:

1) рад са ученицима,

2) рад са породицом,

3) аналитичко-истраживачки и превентивни рад,

4) планирање рада, сарадња са наставницима и стручним органима школе,

5) сарадња са локалном заједницом и другим институцијама и организацијама,

6) развој професионалних вјештина и знања.

(5) Подручја рада библиотекара су:

1) планирање, припремање, документовање и библиотечко-информациони рад,

2) сарадња са ученицима,

3) сарадња са родитељима,

4) сарадња са наставницима и стручним органима и тимовима,

5) професионални развoj,

6) рад у стручним органима и сарадња са локалном заједницом.

(6) Подручја рада дефектолога, односно специјалног едукатора – рехабилитатора су:

1. планирање, програмирање и припремање за рад,
2. рад са ученицима,
3. сарадња са породицом,
4. стварање услова за развој и учење ученика и креирање инклузивне климе,
5. праћење и документовање развоја и напредовања ученика,
6. професионални развој,
7. активности усмјерене на унапређење и осигурање квалитета рада школе.

(7) Опис послова педагога, психолога, координатора практичне наставе, социјалног радника, библиотекара и дефектолога – специјалног едукатора – рехабилитатора из подручја рада из ст. 1, 2, 3, 4, 5. и 6. овог члана прописани су стандардима рада и општим актом школе.”

Члан 28.

У члану 104. став 10. мијења се и гласи:

„(10) Директор не обавља послове у настави.“

Послије става 10. додаје се нови став 11. који гласи:

„(11) Стручни сарадници могу обављати послове у настави, у оквиру 40-часовне радне седмице.“

Досадашњи ст. 11, 12, 13. и 14. постају ст. 12, 13, 14. и 15.

Члан 29.

У члану 105. послије става 2. додаје се нови став 3. који гласи:

„(3) Изузетно од услова из става 2. тачка 1) овог члана, послове координатора практичне наставе може изводити лице са другим степеном стручне спреме, у складу са правилником којим се прописују стручни профили и звања наставника и стручних сарадника.“

Досадашњи ст. 3, 4. и 5. постају ст. 4, 5. и 6.

Досадашњи став 5. који је постао став 6. мијења се и гласи:

„(6) Министар, на приједлог РПЗ-а, доноси Правилник о стандардима рада наставника и стручних сарадника у средњој школи.“

Члан 30.

У члану 107. у ставу 1. у тачки 2) ријечи: „уколико не изискује додатне трошкове превоза“ бришу се.

Став 3. мијења се и гласи:

„(3) Распоређивање радника из става 1. т. 1) и 2) овог члана, уколико је могуће, врши се до пуне норме за раднике који су са тим сагласни.“

Члан 31.

У члану 112. у ставу 10. ријечи: „најниже плате након опорезивања“ замјењују се ријечима: „најниже нето плате“.

Став 11. брише се.

Досадашњи ст. 12, 13, 14, 15, 16, 17. и 18. постају ст. 11, 12, 13, 14, 15, 16. и 17.

Члан 32.

У члану 114. у ставу 3. послије ријечи: „наставницима“ додају се ријечи: „и стручним сарадницима“.

Члан 33.

Члан 116. мијења се и гласи:

„(1) Наставници, стручни сарадници, секретари, рачуновође и директори школа дужни су да се стручно усавршавају.

(2) Стручно усавршавање се остварује кроз сљедећа подручја и области:

1) природне науке,

2) друштвене и хуманистичке науке,

3) умјетничке науке,

4) педагошке и психолошке науке,

5) методичке и дидактичке науке,

6) инклузије,

7) друга подручја у складу са потребама образовања и васпитања.

(3) Програме обука и усавршавања за период од четири године утврђује, организује и реализује РПЗ на основу јавног позива.

(4) Министар доноси Каталог програма обука и усавршавања на приједлог РПЗ-а, а на основу утврђених подручја из става 2. овог члана.“

Члан 34.

У члану 119а. у ставу 1. послије ријечи: „наставници“ додају се ријечи: „и стручни сарадници“.

У ставу 3. ријеч: „децембру“ замјењује се ријечју: „новембру“.

У ставу 5. тачка 2) мијења се и гласи:

„2) да има најмање10 година радног стажа на мјесту наставника или стручног сарадника,”.

Став 6. мијења се и гласи:

„(6) Критеријуми за бодовање приликом утврђивања листе кандидата за додјелу Светосавске награде су:

1) освојено прво, друго или треће мјесто на такмичењима ученика у складу са Календаром такмичења које је припремао тај наставник,

2) освојено прво, друго или треће мјесто ученика које je припремао тај наставник на међународном такмичењу,

3) иновативност и креативност у раду, успјешна примјена разноврсних и савремених иновативних метода и технологија у образовно-васпитном раду,

4) учествовање у развијању и јавном представљању примјера добре праксе,

5) учешће у истраживањима, пројектима и програмима образовно-васпитног карактера, стручним и студијским путовањима и посјетама, скуповима и заједницама професионалног учења,

6) допринос унапређењу квалитета рада школе и доприноси њеном угледу у домаћим и међународним оквирима,

7) да је аутор или коаутор или рецензент уџбеника и другог наставног средства или дидактичког материјала,

8) да има објављене радове у стручним часописима из дјелокруга свога рада,

9) да је аутор књиге, композиције или другог садржаја који се може користити у раду школе.“

Став 8. мијења се и гласи:

„(8) Комисија из става 4. овог члана доставља министру приједлог кандидата за додјелу Светосавске награде.“

Послије става 9. додаје се нови став 10. који гласи:

„(10) Наставник или стручни сарадник може бити само једном добитник Светосавске награде.“

Досадашњи ст. 10. и 11. постају ст. 11. и 12.

У досадашњем ставу 10. који постаје став 11. послије ријечи: „мјесечне“ додаје се ријеч: „нето“, а ријечи: „након опорезивања“ бришу се.

Члан 35.

У члану 125. у ставу 5. послије ријечи: „школе“ бришу се запета и ријечи: „уз сагласност Министарства“.

Послије става 5. додаје се нови став 6. који гласи:

„(6) Прије доношења акта из става 5. овог члана, потребно је да школа прибави сагласност Министарства за број и структуру осталих радника.“

Члан 36.

У члану 126. став 2. брише се.

Члан 37.

У члану 129. у ставу 2. тачка 3) мијења се и гласи:

„3) није правоснажном пресудом осуђивано, нити је против њега покренут кривични поступак за кривична дјела учињена против службене дужности, против полног интегритета, сексуалног злостављања и искориштавања дјетета, фалсификовање јавне исправе, недозвољена производња и промет опојних дрога, омогућавање уживања опојних дрога и које се не води у Регистру лица правоснажно осуђених за кривична дјела сексуалне злоупотребе и искориштавања дјеце,“.

Члан 38.

У члану 134. испред ријечи: „Влада“ додаје се број један у обостраној загради.

У ставу 1. тачка 17) мијења се и гласи:

„17) школа не изда свим наставницима и стручним сарадницима рјешење о 40-часовној радној седмици и ако се наставницима и стручним сарадницима сваког мјесеца не доставља обрачунски лист за плату,”.

Послије става 1. додаје се нови став 2. који гласи:

„(2) Министар доноси Правилник о условима и поступку избора и разрјешења директора средње школе.“

Члан 39.

У члану 146. став 1. мијења се и гласи:

„(1) Предмет поступка признавања јесте диплома, свједочанство и друга јавна исправа о завршеном средњошколском образовању стечена у иностранству.“

Став 3. мијења се и гласи:

„(3) Уз захтјев за признавање јавне исправе из става 2. овог члана, заинтересовано лице доставља:

1) оригинал или овјерену фото-копију средњошколске исправе о завршеном образовању,

2) оригинал или овјерене фото-копије средњошколских исправа о завршеном разреду или години образовања из које су видљиви изучавани предмети (свједочанства, увјерења, потврде и друго),

3) овјерен превод исправа из т. 1) и 2) овог става од овлаштеног преводиоца на један од службених језика који су у употреби у Републици,

4) наставни план и програм, односно документ који одговара садржају наставног плана и програма Републике.“

Члан 40.

У члану 150. у ставу 1. послије ријечи: „евиденција“ додају се ријечи: „и педагошка документација“.

У ставу 1. тачка 3) мијења се и гласи:

„3) одјељењска књига,“.

У ставу 1. послије тачке 3) додаје се нова тачка 4) која гласи:

„4) евиденција о практичној настави код послодавца,“.

Досадашње т. од 4) до 18) постају т. од 5) до 19).

У досадашњој тачки 9) која је постала тачка 10) послије подтачке 5. додаје се нова подтачка 6. која гласи:

„6. практичне наставе код послодавца,“.

У ставу 4. послије ријечи: „података у“ додаје се ријеч: „педагошку“.

Ст. 6. и 7. мијењају се и гласе:

„(6) Педагошка документација и евиденција у школи води се у писаном и електронском облику кроз Јединствени информациони систем Министарства (еДневник).

(7) У случају погрешног уписа података у електронску документацију и евиденцију, исправку врши предметни наставник или одјељењски старјешина на основу одобрења директора и уз податак се евидентира посебна напомена која садржи датум измјене, име и презиме лица које је извршило измјену и преправљени податак.“

Члан 41.

У члану 151. послије става 4. додаје се нови став 5. који гласи:

„(5) Подаци се у јавне исправе уписују ручно или електронски кроз Јединствени информациони систем Министарства (еДневник).“

Досадашњи став 5. постаје став 6.

Члан 42.

У члан 155. у ставу 1. ријеч: „вредновања“ замјењује се ријечју: „унапређења“.

Послије става 6. додају се нови ст. 7, 8. и 9. који гласе:

„(7) Ради унапређења квалитета рада у школи се врше провјере ученичких постигнућа.

(8) План провјере ученичких постигнућа дефинише РПЗ.

(9) О плану провјере ученичких постигнућа РПЗ упознаје школе до краја првог полугодишта текуће школске године.“

Члан 43.

Члан 158. мијења се и гласи:

„(1) Средства за рад школе коју оснива Република обезбјеђују се из:

1) буџета Републике,

2) буџета јединице локалне самоуправе или више јединица локалне самоуправе заједно на чијем подручју се школа налази,

3) других извора.

(2) Из буџета Републике обезбјеђују се:

1) средства за расходе за бруто плате запослених, дио накнада из радног односа које се финансирају из буџета Републике,

2) средства за расходе за бруто накнаде за рад ван радног односа,

3) средства за расходе за стручне услуге – стручно усавршавање директора, наставника, стручних сарадника, секретара и рачуновођа,

4) трошкове републичког или вишег ранга такмичења на основу сагласности Министарства,

5) дио издатака за произведену сталну имовину.

(3) Из буџета јединице локалне самоуправе обезбјеђују се:

1) расходи за лична примања запослених – трошкови превоза запослених,

2) средства за расходе по основу кориштења робе и услуга,

3) трошкови општинског и регионалног такмичења,

4) дио издатака за произведену сталну имовину.

(4) Школа може остварити приход од:

1) донација правних и физичких лица,

2) издавања школског простора, проширене дјелатности, ученичких задруга, пољопривредних економија, пројектних и осталих активности.

(5) У јавним средњим школама школовање редовних ученика је бесплатно.

(6) Средства за финансирање приватне школе обезбјеђује оснивач.

(7) Министар доноси Правилник о нормативима и стандардима за финансирање средњих школа.“

Члан 44.

У члану 165. послије става 2. додаје се нови став 3. који гласи:

„(3) Надзор и контролу реализације наставног програма практичне наставе код послодавца врши школа (директор, помоћник директора, стручни сарадници, наставници практичне наставе) и инспектори – просвјетни савјетници РПЗ-а.“

Члан 45.

У члану 168. у ставу 1. у тачки 8) број: „11” замјењује се бројем: „12”.

Члан 46.

У члану 170. испред ријечи: „Новчаном“ додаје се број један у обостраној загради.

Послије става 1. додаје се нови став 2. који гласи:

„(2) Новчаном казном од 500 КМ до 1000 КМ казниће се и предсједник актива директора ако поступи супротно члану 142. став 7. овог закона.“

Члан 47.

У члану 173. у тачки 16) број: „11” замјењује се бројем: „12”.

У тачки 17) број: „12” замјењује се бројем: „13”.

У тачки 18) број: „13” замјењује се бројем: „14”.

У тачки 19) број: „14” замјењује се бројем: „15”.

У тачки 27) број: „9” замјењује се бројем: „7”.

Члан 48.

У члану 173а. тачка 2) мијења се и гласи:

„2) Правилник о стандардима рада наставника и стручних сарадника у средњој школи (члан 105. став 6),“.

Члан 49.

Послије члана 173а. додају се нови чл. 173б, 173в. и 173г. који гласе:

„Члан 173б.

Министар ће у року од шест мјесеци од дана ступања на снагу овог закона донијети:

1. Правилник о Наставном плану и програму за Средњу школу унутрашњих послова (члан 31. став 9),
2. Правилник о начину организације рада, нормативима и стандардима за финансирање средњих умјетничких, музичких, балетских и ликовних школа (члан 35. став 3),
3. Правилник о начину образовања ученика у дуалном систему образовања и практичној настави код послодавца (члан 46. став 5),
4. Правилник о извођењу феријалне праксе (члан 46а. став 5),
5. Правилник о условима и начину извођења екскурзија, стручних посјета, излета и других ваннаставних активности (члан 50. став 12),
6. Правилник о условима и поступку избора и разрјешења директора средње школе (члан 134. став 2),
7. Правилник о нормативима и стандардима за финансирање средњих школа (члан 158. став 7).

Члан 173в.

Министар ће у року од шест мјесеци од дана ступања на снагу овог закона донијети:

1. Упутство о организовању наставе на даљину (члан 57. став 7),
2. Упутство о начину рада, активностима и саставу Тима за каријерно вођење и савјетовање у средњој школи (члан 61а. став 6).

Члан 173г.

Министар ће у року од шест мјесеци од дана ступања на снагу овог закона донијети Каталог програма обука и усавршавања (члан 116. став 4).”

Члан 50.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-633/23 ПРЕДСЈЕДНИК

Датум: 8. јун 2023. године НАРОДНЕ СКУПШТИНЕ

Др Ненад Стевандић